Document ID: 31992R3738

ΚΑΝΟΝΙΣΜΟΣ (ΕΟΚ) αριθ. 3738/92 ΤΗΣ ΕΠΙΤΡΟΠΗΣ της 23ης Δεκεμβρίου 1992 για τροποποίηση του κανονισμού (ΕΟΚ) αριθ. 2467/92 που διευρύνει τον κατάλογο των αροτραίων καλλιεργειών που προβλέπεται από τον κανονισμό (ΕΟΚ) αριθ. 1765/92
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), και ιδίως το άρθρο 12,
Εκτιμώντας:
ότι η προσθήκη των πίσσων που επρόκειτο αρχικώς να συγκομίζονται νωπά (στο στάδιο της γαλακτικής ωριμότητος) στον κατάλογο των αροτραίων καλλιεργειών για τις οποίες ο παραγωγός μπορεί να επωφεληθεί στηρίξεως σύμφωνα με τον κανονισμό (ΕΟΚ) αριθ. 2467/92 της Επιτροπής (2), αντίθετα με την προσθήκη του γλυκού αραβόσιτου, δημιούργησε σοβαρές δυσχέρειες όσον αφορά ορισμένα προϊόντα και προκάλεσε αναταραχή στην παραδοσιακή αγορά για τους παραγωγούς των εν λόγω προϊόντων-
ότι η δαπάνη των ελέγχων για τα πίσσα αυτά που επρόκειτο αρχικώς να συγκομίζονται νωπά, αλλά τελικώς συγκομίζονται ξερά (στο στάδιο της πλήρους αγορανομικής ωριμότητος) είναι δυσανάλογη-
ότι τα πίσσα τα οποία επρόκειτο αρχικώς να συγκομίζονται νωπά δεν πρέπει πλέον να συμπεριλαμβάνονται στον κατάλογο των αροτραίων καλλιεργειών για τις οποίες ο παραγωγός μπορεί να επωφεληθεί στηρίξεως- ότι οι παραγωγοί που πρόκειται να σπείρουν στο μέλλον τέτοια πίσσα δεν πρέπει να θεωρούνται επιλέξιμοι για καθεστώς στηρίξεως- ότι είναι σκόπιμο να προστατεύονται οι νόμιμες προσδοκίες των παραγωγών που έχουν ήδη σπείρει ή προτίθενται να σπείρουν τέτοια πίσσα- ότι η κατάσταση όσον αφορά τον γλυκό αραβόσιτο δεν πρέπει να μεταβληθεί-
ότι η Επιτροπή Διαχείρισης Αποξηραμένων Ζωοτροφών δεν διατύπωσε γνώμη στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 2467/92 αντικαθίσταται από το ακόλουθο κείμενο:
"Άρθρο 1
Στο παράρτημα Ι του κανονισμού (ΕΟΚ) αριθ. 1765/92 προστίθεται η ακόλουθη αροτραία καλλιέργεια:
Κωδικός ΣΟ Περιγραφή προϊόντων Ι. Σιτηρά 0709 90 60 Γλυκός αραβόσιτος"
Άρθρο 2
Στο παράρτημα Ι τμήμα ΙΙΙ του κανονισμού (ΕΟΚ) αριθ. 1765/92, ως "πίσσα" νοούνται αποκλειστικά τα πίσσα που σπείρονται προκειμένου να συγκομισθούν ξερά, σε πλήρη αγορανομική ωριμότητα.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Ιουλίου 1992. Εντούτοις, η πληρωμή της αντισταθμιστικής εισφροράς για τους παραγωγούς πίσσων που προβλέπονται στο άρθρο 6, στο άρθρο 7 παράγραφος 5 και στο άρθρο 8 παράγραφος 3 του κανονισμού (ΕΟΚ) αριθ. 1765/92 πρέπει να χορηγείται στους αιτούντες οι οποίοι είναι σε θέση να αποδείξουν ότι έχουν σπείρει ή έχουν αναλάβει την υποχρέωση να σπείρουν πίσσα άλλα από εκείνα τα οποία επιτρέπονται βάσει του άρθρου 2 του παρόντος κανονισμού, πριν από τις 17 Νοεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 1992.

Labels: 17
19
6